
ACORD 90/2008, D’11 DE JUNY, DEL PLE DEL CONSELL DE 

L’AUDIOVISUAL DE CATALUNYA

Expedient núm.4/A/2008. Modificació de l’estructura accionarial de la societat Catalana i Aranesa de Telecomunicacions, S.L.

1. Antecedents

I. El 25 de febrer de 2008 va tenir entrada en aquest Consell (registre d’entrada 1724/2008) escrit presentat pel Sr. Joan Manel Parramon i Fernàndez, que actuava com a Conseller Delegat de la societat Catalana i Aranesa de Telecomunicacions, S.L., en el qual sol·licitava l’autorització administrativa prèvia per a la modificació de l’estructura del capital social de la companyia consistent en la transmissió del 50% de les participacions socials titularitat del Sr. [...], a favor del Sr. [...], posseïdor de l’altre 50% de les participacions. A l’esmentada sol·licitud no es va adjuntar cap documentació, motiu pel qual aquesta va ser requerida el 16 d’abril de 2008 a fi de possibilitar l’anàlisi de l’operació (registre de sortida 360/2008). La documentació va ser aportada dins del termini legalment establert, excepte la informació relativa a la cobertura real i audiència, lliurada el 5 de maig de 2008. 

II. La societat Catalana i Aranesa de Telecomunicacions, S.L. es constituí el 31 de gener de 1997, per escriptura autoritzada pel Notari Sr. [...], número de protocol [...]. La sol·licitant té un capital social 18.030 € dividit en 300 participacions socials de 60,1€ de valor nominal cadascuna, numerades correlativament de l’1 al 30, ambdós inclusivament i completament alliberades.

La societat està integrada per dos socis, el Sr. [...] i [...], que posseeixen respectivament el 50% de participacions socials: les números 1 al 150 pertanyen al Sr. [...] i les números 150 a 300 són de titularitat del Sr. [...]. Ambdós socis fundadors són també administradors solidaris. 

III. La societat Catalana i Aranesa de Telecomunicacions, S.L. va resultar adjudicatària, segons Acord de Govern de 4 de maig de 1999, de les concessions per a la prestació del servei de radiodifusió sonora en ones mètriques en la freqüència 99.3 Mhz de la localitat del Pont de Suert i en la freqüència 93.9 Mhz de la localitat de Vielha e Mijaran.

Al seu torn la societat Catalana i Aranesa de Telecomunicacions, S.L. participa amb un percentatge del 12,5% a la Unió Temporal d’Empreses (integrada per Ràdio Club 25, S.A., Ràdio Salut, S.A., Ràdio Ciutat de Manresa, S.L., Chest Game, S.L., Ràdio i Televisió de la Catalunya Nova, S.L.) que va resultar adjudicatària del la concessió del servei de radiodifusió sonora digital terrestre d’àmbit nacional del lot número 12 amb desconnexions regionals. 

IV. Vist l’informe de l’Àrea Jurídica del Consell de l’Audiovisual de Catalunya.

2. Fonaments de dret

a. Competència del Consell de l’Audiovisual de Catalunya

L’article 41 i l’apartat 1.b) de la disposició transitòria cinquena LCA estableixen que el Consell de l’Audiovisual de Catalunya esdevé l’òrgan competent per a la tramitació i resolució dels expedients de modificació de l’estructura accionarial o empresarial dels prestadors dels serveis de comunicació audiovisual iniciats amb posterioritat a l’entrada en vigor de la Llei.
b. Descripció de les operacions objecte d’autorització administrativa.

La societat Catalana i Aranesa de Telecomunicacions, S.L. va presentar sol·licitud en la que requeria autorització prèvia per a un projecte de modificació de l’estructura del capital social consistent en la transmissió de 150 participacions socials del Sr. [...] (numerades de l’1 al 150), representatives del 50% del capital social, a l’altre soci Sr. [...], titular de l’altre 50% restant del capital social (participacions socials numerades del 151 al 300).

Aquesta operació, d’autoritzar-se, comportaria la transformació de la societat sol·licitant en unipersonal passant a ser l’únic soci el Sr. [...], el qual esdevindria titular del 100% de les 300 participacions socials de Catalana i Aranesa de Telecomunicacions, S.L. Com a conseqüència d’aquesta operació es produiria un canvi de control en passar a posseir el Sr. [...] més de la meitat del capital social. 

Vist aquest canvi de control, de conformitat amb el que estableix l’article 42 del Codi de Comerç cal analitzar la incidència en el pluralisme extern del negoci jurídic sotmès a autorització. Aquest anàlisi s’ha de fer tenint en compte la distinció entre dos nivells de control, d’acord amb el què estableix l’article 40.3 LCA: 

1) Per una banda els criteris que determina la legislació bàsica estatal [ apartat 1 d) i e) de la Disposició addicional sisena Llei 31/1987, de 18 de desembre, d’ordenació de les telecomunicacions (en endavant LOT) ] 

2) i, per l’altra, els límits que estableixen l’article 40.2 i 3 en relació amb l’article 43 de la pròpia LCA.

A la vista de l’oferta a cadascuna de les dues zones de cobertura (El Pont de Suert i Vielha e Mijaran) s’ha d’efectuar el doble anàlisi.

1) En relació amb els límits que estableix l’apartat 1 d) i e) de la Disposició addicional sisena LOT.

a) Zona de cobertura del Pont de Suert

a.1) Pel que fa les emissores de ràdio analògiques, és d’aplicació el límit segons el qual “en una misma comunidad autónoma ninguna persona física o jurídica podrá controlar más del 40% de las concesiones existentes en ámbitos en las que sólo tenga cobertura una concesión”, perquè a la zona de servei del Pont de Suert només hi ha 1 concessió de gestió privada planificada; per tant, si tenim en compte que a Catalunya existeixen 37 zones de servei en tecnologia analògica en aquesta situació: Balaguer, Banyoles, Berga, Blanes, la Bisbal, Cambrils, Castell d’Aro, Cervera, Gandesa, la Jonquera, Lloret de Mar, Martorell, el Masnou, Mataró, Miralcamp, Montblanc, Móra d’Ebre, Olot, Palamós, El Pont de Suert, Ripoll, Roses, Rubí, Sant Carles de la Ràpita, Santa Coloma de Farners, Sitges, Solsona, Sant Celoni, Sant Feliu de Guíxols, Sant Feliu de Llobregat, Sant Sadurní, Tàrrega, Tremp, Valls, el Vendrell, Vilafranca del Penedès, Vila-seca i Salou) i el fet que la societat Catalana i Aranesa de Telecomunicacions, S.L. és titular d’una d’aquestes 37 emissores s’ha de concloure que no excedeix del 40% establert per la Llei del total de les 37 esmentades;

a.2) i pel que fa a la ràdio digital, la societat Catalana i Aranesa de Telecomunicacions, S.L. no té mitjans propis en aquest àmbit ni participacions majoritàries a societats adjudicatàries. Únicament, com ja s’ha esmentat a la part expositiva, la societat Catalana i Aranesa de Telecomunicacions, S.L. forma part de la U.T.E adjudicatària del lot número 12 del servei públic de radiodifusió sonora digital terrestre d’àmbit nacional i, precisament, en seu d’aquest concurs va formular el següent compromís particular, que literalment diu:“Els socis de la societat concessionària garantim el compromís de no alterar l’estructura accionarial durant tot el període de vigència”.

Aquest compromís no s’incompliria atès que una eventual autorització del present negoci jurídic no comportaria alteració de l’estructura accionarial de la U.T.E la qual seguiria conservant, en un primer nivell, com a soci a Catalana i Aranesa de Telecomunicacions, S.L., a banda del fet que es tracta d’una participació minoritària del 12’5%, no susceptible de produir alteració del control de la U.T.E.

Pel que fa al límit del 40% aplicat a les ràdios analògiques no procedeix la seva aplicació en el cas de les digitals perquè no n’hi ha cap zona de servei amb només una concessió amb aquesta tecnologia.

Per tant, la transmissió sol·licitada, no afecta a la garantia de pluralisme en la zona de servei implicada (El Pont de Suert) pel que fa al límits que preveu la normativa bàsica.

b) Zona de cobertura de Vielha e Mijaran.

b.1) Pel que fa les emissores de ràdio analògiques, és d’aplicació el límit segons el qual “una misma persona física o jurídica no podrá, en ningún caso, controlar directa o indirectamente más del cincuenta por ciento de las concesiones administrativas del servicio de radiodifusión sonora que coincidan sustancialmente en su ámbito de cobertura” i “en todo caso, una misma persona física o jurídica, no podrá controlar más de cinco concesiones en un mismo ámbito de cobertura”.

Per tant, l’emissora d’FM de la qual és titular la societat sol·licitant a la zona de servei de Vielha e Mijaran, en relació amb les 2 emissores de ràdio analògica de gestió privada que s’hi comptabilitzen, no excedeix els límits, si bé està al límit del 50% que estableix la norma.

b.2) i pel que fa a la ràdio digital, la societat Catalana i Aranesa de Telecomunicacions, S.L. no posseeix mitjans propis o participacions majoritàries a societats adjudicatàries, només participa en un 12,5% de la U.T.E adjudicatària del lot 12.

Novament, s’ha de concloure que la transmissió sol·licitada, no afecta a la garantia de pluralisme en la zona de servei implicada (Vielha e Mijaran) pel que fa al límits que preveu la normativa bàsica.

2. En relació amb els límits que estableix la LCA

a) Zona de cobertura del Pont de Suert

La transmissió sol·licitada no afecta a la garantia de pluralisme a la zona de servei de El El Pont de Suert pel que fa al límits que preveuen l’article 40.2 i 3 en relació amb l’article 43 de la LCA ja que els mitjans dels quals és propietària Catalana i Aranesa de Telecomunicacions, S.L., suposen un 1,14% de l’oferta de televisió i ràdio en l’àrea de difusió, que representa la concessió d’FM respecte als 88 mitjans existents, tant analògics com digitals, que constitueixen el total de l’oferta en aquesta zona de difusió.

b) Zona de cobertura de Vielha e Mijaran.

Tampoc afecta a la garantia de pluralisme a la zona de servei Vielha e Mijaran pel que fa al límits que preveuen l’article 40.2 i 3 en relació amb l’article 43 de la LCA ja que els mitjans dels quals és propietària Catalana i Aranesa de Telecomunicacions, S.L, suposen un 1,12% de l’oferta de televisió i ràdio en l’àrea de difusió, que representa la concessió d’FM titularitat de la societat sol·licitant en relació amb els 89 mitjans, tant analògics com digitals, que constitueixen el total de l’oferta en aquesta zona de difusió.

3. Vigència del regim jurídic concessional
L’eventual autorització del negoci jurídic objecte d’aquest informe s’entendria sens perjudici de la plena vigència del règim jurídic concessional que és aplicable a Catalana i Aranesa de Telecomunicacions, S.L., d’acord amb el que estableix la normativa vigent i els compromisos particulars assumits pel concessionari. Així mateix, el concessionari resta obligat a respectar els paràmetres tècnics assignats a l’emissora.

Per tot l’exposat, el Ple del Consell de Audiovisual de Catalunya adopta els següents:

ACORDS

1. Autoritzar la transmissió de 150 participacions de la societat Catalana i Aranesa de Telecomunicacions, S.L.(numerades de l’1 al 150) propietat de [...], representatives del 50 % de les participacions socials, en favor de l’altre soci Sr. [...], titular del 50% del capital social restant i que esdevindrà únic soci de la societat sol·licitant.

2. L’autorització de les operacions objecte d’aquest Acord s’entén sens perjudici de la plena vigència del règim jurídic concessional aplicable a Catalana i Aranesa de Telecomunicacions, S.L., d’acord amb el que estableix la normativa vigent i els compromisos particulars assumits pel concessionari. Així mateix, el concessionari resta obligat a respectar els paràmetres tècnics assignats a l’emissora.

3. Notificar aquest Acord a la societat Catalana i Aranesa de Telecomunicacions, S.L. i a la Direcció General de Comunicació i Serveis de Difusió Audiovisuals del Departament de Cultura i Mitjans de Comunicació.

Barcelona, 11 de juny de 2008

Josep M. Carbonell i Abelló


Dolors Comas d’Argemir i Cendra
President




Consellera secretària

